L-Imġarr hu mfittex ħafna għall-fenek, b’xejn anqas minn sitt ristoranti jispeċjalizzaw fil-fenkati. tvm.com.mt qatta’ ftit tal-ħin fil-kċina tal-eqdem ristorant fil-lokalità u pprova jiskopri x’inhu s-sigriet li jagħmel il-fenek daqstant tajjeb. Mar-raħal pittoresk tal-Imġarr wieħed jorbot minnufih il-ħidma agrarja. F’moħħ bosta l-frawli, l-aktar minħabba l-Festa Frawli fir-Rebbiegħa u mbagħad il-Lejla Mġarrija ftit qabel il-festa tal-Assunta. Għal ħafna oħrajn l-Imġarr hu l-post imfittex għal xi fenkata, bir-ristoranti fil-lokalità ħadu l-fama għall-mod kif iħawru l-fenek li jħalli togħma tajba u partikolari fost il-klijenti. Iżda x’inhu s-sigriet li jagħmel il-fenek fl-Imġarr daqstant tajjeb? Il-fama ta’ dan ir-raħal ma’ ikla fniek tajba bdiet minn ħanut li fetaħ fil-pjazza tal-Imġarr aktar minn 70 sena ilu, qabel it-Tieni Gwerra Dinjija. Jason Sammut, kok li jaħdem f’wieħed mir-ristoranti spjegalna kif isir il-fenek u r-raġuni li għaliha l-Imġarr rabat ismu mal-fenkati. Ir-ras tal-fenek Minkejja li hemm bosta li ma jiggustawhiex, il-kok jgħid li r-ras tal-fenek għandha tinqela mal-kumplament minħabba li din tagħti togħma partikolari. Waqt li komplejna nsegwu t-tisjir fil-kċina, skoprejna li din it-togħma partikolari tinkiseb minn għadd ta’ ħwawar bit-taħlita tagħhom issir fil-kċina stess. Madankollu baqgħet mistura wara l-erba’ ħitan tal-kċina, u bil-Malti ma stennejniex mod ieħor! Rapport: David Bonello